20 מרץ 2019 12.3.2020

**"יום הורים" בבית הספר - טיול או מלחמה?!** / סיגל מיזלף רווה

סיפור אישי

היה זה יום מרגש בחיי. היינו אז זוג נשוי שנתיים ואז נולד עומרי. הוא הקדים להיוולד חודש לפני המועד. עומרי נולד פג. למרות זאת, הוא לימד אותנו פרק בהורות מרגע לידתו. אני זוכרת שהיינו בפגיה, ובפעם הראשונה שהתירו לי לקחת אותו בידיי ולימדו אותי כיצד לשאת את התינוק הרך והקטן הזה, פלטתי צעקה ואמרתי: "אימא, אימא, התינוק הזה הוא שלי!" לא אשכח את הרגע הזה, כאילו היה זה היום. עבורי עומרי הוא נס רפואי. בן אדם כה קטן וכה נבון.   
היום, יש לי מלאך בבית.

לעומת חששותיי כאם צעירה, פביאן, בעלי, עם כל מידותיו הגדולות, ניחן בעדינות שאין דומה לה. הוא מיד "נכנס לעניינים": רחץ את עומרי, למרות שהוא צרח צרחות איומות. אחת הרופאות המליצה לנו לרחוץ אותו כשחולצה על גופו. רק לאחר זמן מה הבינותי, שעומרי לא צרח בכדי, הסתבר שהוא רגיש לסוגי אריגים מסוימים ואוהב רק בגדים העשויים מכותנה.

עומרי נקרא בפינו: "ילד השייקים". אם נגיש לו פירות, ולו הטובים והטריים ביותר, הוא לא ייגע בהם, אך אם נגיש לו שייק פירות, הוא יאכל אותו בתאווה. אנין טעם הבן שלנו.

משום שעומרי היה קטנצ'יק, פביאן היה נוהג להניח אותו על המיקרו ותוך כדי כך, מחמם את האוכל. אז לא נתנו את הדעת, שהקרינה מהמיקרו מזיקה.   
אני הייתי מכסה את עומרי בשמיכה, אותה נצרתי עמי מאז הייתי ילדה. היא הייתה בצבעים של צהוב לימון ועליה מצוירות בובות צבעוניות. כשהנחתי את עומרי גוזלי על השמיכה, נפעמתי לראות שאיני יודעת מי הבובה המצוירת על השמיכה ומי הוא עומרי? הוא אהב את השמיכה, כמוני, והיא ליוותה אותו גם כשגדל והיה מתכסה בה בשנתו.

אחרי תקופת מה פביאן חלה, ועליי הוטלו רוב משימות הבית והטיפול בעומרי.   
שבע שנים זרמו להן ללא קשיים מיוחדים, זולת הקשיים שנתקלנו בהם בנושא החברתי. לעומרי לא היו חברים, כפי שמקובל בקרב ילדים. בהיכנסו לגן, אובחן כילד הזקוק לעזרה. עומרי קיבל "גננת שיח", שהעסיקה אותו בזמן שהותו שם, ומלבד זאת, הכול זרם על מי מנוחות.

לצערנו, לא היו כלים בידי מערכת החינוך להתמודד עם ילד בעל צרכים מיוחדים כעומרי. במערכת זו, ילדים מסוגו היו צריכים להשתבץ בתכנית חינוך מיוחדת, כדי ללמוד את הנושאים הלימודיים הניתנים במערכת החינוך.

אני רציתי שעומרי לא ייכנס לבית ספר או לכיתה של "חינוך מיוחד", אלא יישאר בבית ספר רגיל. חששתי מפני סטיגמות שיילוו אותו בשל כך כל חייו. נלחמתי בכל דרך שניתנה לי, הן בוועד ההורים, הן בקבוצת של הנהגת הורים. הייתי שומעת הרצאות כדי להיות בגוף התומך והמגן   
על ילדים מסוגו של עומרי.

יצרתי קשר אישי עם כל מורה בבית ספרו, דוגמת המורה להיסטוריה, שקבעה שעומרי אינו מסוגל לעבור את המבחן בהיסטוריה! ארגנתי איתה שיחת מוטיבציה ושכנעתי אותה לחשוב על עומרי כבעל פוטנציאל גבוה יותר ממה שהיא חושבת.


ובינתיים, בתוך כל סערת "המלחמה" הזאת למען בני, פביאן, בעלי האהוב, נפטר בטרם עת. הבחינה בהיסטוריה התקיימה באמצע ה"שבעה". בלית ברירה, קם עומרי מהאבל על אביו וניגש לבחינת בגרות בהיסטוריה וגילה בכך בגרות עילאית! חבריי לעבודה ארגנו תורנות מי יכין את חפציו ומי יסיע אותו לבחינה. ואכן, עומרי עבר את הבחינה, במועד ב', בהצלחה רבה, למרות הספקנות שגילתה לגבי הישגיו המורה להיסטוריה, ולשמחתי לא היה גבול!

**הזמנה ל"יום הורים"**

כשקיבלתי מעומרי את ההזמנה ל"יום הורים" בבית הספר, לא ידעתי למה לצפות.   
מצד אחד, ידעתי כאם וכקרובה לבני, שהוא מסוגל להגיע בלימודים לרמה גבוהה יותר ממה שמעריכים מוריו והייתי כפוסחת על שני הסעיפים: או שאצא ל"טיול" ב"יום הורים" זה,   
או שנכונה לי "מלחמה, שהייתה עבורי ארוכה ומייגעת.

אף פעם לא ידעתי כמה זמן אצטרך לשבת ולצפות לחוות דעת המורים. התכוננתי לאסיפה מייגעת שהכריחה אותי להמתין זמן רב ולעבור ממורה למורה, להקשיב מה דעתם על עומרי...   
כדי להרים את מצב רוחי, נקטתי בקורטוב הומור ביני לביני והתחלתי לסדר את   
ה"תרמיל הווירטואלי" שלי ל"טיול" שיהיה בו הכול!

**טיול וירטואלי** הציָר:מאוריץ קורנליס אֶשֶר

ראשית, הכנסתי לתרמיל שלי תפוחי אדמה מבושלים, שניצל חם ופירות, כדי שלא נהיה רעבים. ואם תארך אסיפת ההורים, נצטרך עומרי ואני לשקי שינה, למקרה ונהיה עייפים. אם ה"טיול" יארך, הוספתי לתרמיל חפץ חיוני: "קופסה קטנה עם גלולות סבלנות", כי מניסיוני בעבר, נזקקתי לה רבות.

גם בגדי החלפה הכנתי, במידה ואקבל מהמורים שטף מילים ומשפטים לא נעימים, ובמקרה גרוע יותר, תחבתי לתרמילי גם אפוד מגן, שריון, שכפ"צ ושתי חרבות, אם תפרוץ "מלחמה"!

באסיפת הורים שכזאת, אף פעם את לא יודעת מה תהיה ה"שורה התחתונה!" אבל, משום שכל חיי אני נוטלת את המתוק מהעז ולכן, הצטיידתי גם בשמשיה צהובה ופרחונית, בתקווה שהשמש תזרח למרות כל חששותיי ושאראה את האור בקצה המנהרה.

בעת נסיעתי עם עומרי באוטובוס לבית הספר, לא חדלתי מלדמיין ולחשוב על המצפה לי בפגישתי הקרובה עם המורות והמורים של עומרי.

אלף מחשבות עברו במוחי ועשיתי הכנה נפשית בטרם החילותי את ה״טיול״ בין כותלי   
בית הספר. תחנה ראשונה, הייתה פגישה עם מחנכת הכיתה של עומרי. איני יודעת מדוע חשבתי שהמחנכת תהיה ״מאיימת״ במידה מסוימת, אך להפתעתי פגישתנו הייתה נעימה, עד שהיא הושיטה לי את רשימת שמות המורות והמורים שאותם עלינו לפגוש באסיפת הורים- מורים זו.

הרשימה נראתה לי ממבט ראשון כרשימת מכולת. שמות אנשי ההוראה נפרשו לעיניי ללא כל סדר א"ב ולקח לי זמן מה כדי לחלץ מהרשימה מספר שמות שהיו מוכרים לי כמוריו ומורותיו   
של עומרי.

דקתיים עוד ישבתי על כיסאי, נשמתי נשימה עמוקה, חילצתי מ״קופסת הסבלנות״ גלולת אחת ובלעתי אותה בטרם פניתי לפגישתי הראשונה.

מה אומר לכם, היה זה ״טיול״ ארוך ומייגע. שמחתי שהצטיידנו בשקי שינה, כדי שנוכל לשאוף רוח בין פגישת מורה אחת לרעותה.

היו מורים שהבחינו במאמציו של עומרי להתמיד בלימודיו, למרות היותו שונה מרעיו לכיתה, והעריכו את מאמציו להדביק את הפער בחומר הנלמד.

אף הם ראו, שעומרי הוא ילד המודע לבעיותיו ועם כל זאת, עושה כמיטב יכולתו כדי להצליח.

מפגישה עם מורים אלה יצאתי גאה מהישגיו של עומרי. חשתי כטווס, בשעת חיזור, הפורש את נוצותיו הססגוניות לרווחה ולראווה ש כ ו ל ם יראו וישמחו בשמחתי.

לעומת מורים אלה, שפרגנו לעומרי, פגשתי מורים שכלל לא הבינו כמה מאמצים עושה הילד שלי כדי להצליח. הייתי צריכה לשלוף מתוך ״תרמילי״: אפוד מגן, שכפ״צ, שריון וחרבות, כדי לנצח ב״קרב חינוכי״ זה ולְזכּוֹת את עומרי בעזרה ובסיוע לו הוא זקוק וראוי כדי להצליח!

אחרי ״טיול״ גורלי זה, שחלקו, כאמור היה כרוך ב״מלחמת קיום״ של עומרי בבית הספר לזכות בתנאים המגיעים לו, עלינו על אוטובוס ושמנו פעמינו למחוז חפצנו - הביתה!

שבנו למשכננו עייפים, אך מרוצים, במחשבה שעלינו לאזור עוז ולהתכונן ל״מלחמה״ הבאה עם מערכת החינוך, שלעיתים נדמה שהיא סומא, אטומה ובלתי מתחשבת.   
נטלתי עוד ״גלולת סבלנות״ מהקופסה הקטנה והמתנתי בסבלנות ל״יום ההורים״ הבא.

עריכה ספרותית: שמחה סיאני ודורית לרמן